钦定古今图书集成/明伦汇编/氏族典/第234卷 > 张元
## 钦定古今图书集成/明伦汇编/氏族典/第234卷 > 张元

按《后汉书张霸传》：霸子楷，楷子元，字处虚，沈深有才
略，以时乱不仕。司空张温数以礼辟，不能致。中平二
年，温以车骑将军出征凉州贼边章等将行，元自田
庐被褐带索，要说温曰：“天下寇贼云起，岂不以黄门
常侍无道故乎？闻中贵人公卿以下，当出祖道于平
乐观。明公总天下威重，握六师之要，若于中坐酒酣，
鸣金鼓，整行阵，召军正，执有罪者诛之。引兵还屯都
亭，以次翦除中官，解天下之倒悬，报海内之怨毒，然
后显用隐逸忠正之士，则边、章之徒宛转股掌之上
矣。”温闻大震，不能对。良久谓元曰：“处虚非不悦子之
言，顾吾不能行，如何？”元乃叹曰：“事行则为福，不行则
为贼，今与公长辞矣。”即仰药欲饮之。温前执其手曰：
“子忠于我，我不能用，是我罪也。子何为当然？且出口
入耳之言，谁今知之？”元遂去，隐居鲁阳山中。及董卓
秉政，闻之，辟以为掾，举侍御史，不就。卓临之以兵，不
得已，彊起，至轮氏，道病终。